Provincia d'a Coruña

A Coruña ye una provincia d'Espanya, situata en a comunidat autonoma de Galicia. A suya población ye de 1.132.792 habitants (2007) en una superficie de 7.950 km², con una densidat de población de 142,49 hab/km². Cheografía Muga a o norte con a Mar Cantabrica y l'Oceano Atlantico (a primera en una chicota parte), a l'este con a provincia de Lugo, a l'ueste con l'Oceano Atlantico y a o sud con a provincia de Pontevedra. En o territorio d'a provincia, en o termin municipal de Mañón, ye a muga entre a mar Cantabrica y l'Oceano Atlantico, en Estaca de Bares. Os prencipals ríos d'a provincia son: Acheiro, Anduriña, Anllóns, Arteixo, Barcés, Baxoi, Belelle, Bermaña, Bolaños, Brexa, Eume, Mandeo, Mera, Grande de Xuvia, Sar, Tambre y Xallas. Comunicacions Por carretera Ta la provincia plega l'autopista A-6, dende Lugo, y tamién l'autovía A-9, que une A Coruña, Ferrol y Santiago de Compostela con a provincia de Pontevedra. Por ferrocarril Bi ha tres linias de RENFE: a primera vien dende Leyón y dentra en Galicia por Monforte de Lemos, ta seguir dica Lugo y A Coruña; a segunda vien dende Zamora, y dentra en Galicia por Ourense ta seguir dica Santiago de Compostela y A Coruña; a tercera ye un ferrocarril de vía estreita que vien dende o Prencipau d'Asturias y dentra en Galicia por a ría de Ribadeo, ta seguir dica Ferrol. Por aire En a provincia bi ha dos aeropuertos: l'aeropuerto de Lavacolla, a man de Santiago de Compostela, y l'aeropuerto d'Alvedro, a man d'A Coruña. Por mar En a provincia d'A Coruña bi ha dos grans puertos: o puerto d'A Coruña y o puerto de Ferrol. Población A provincia d'a Coruña tien 1.132.792 habitants (2007). Un 36,5% de istos viven en belluna d'as tres mayors ciudaz d'a provincia (A Coruña, Santiago de Compostela y Ferrol). Referencias